Document ID: 32001R1972

Κανονισμός (ΕΚ) αριθ. 1972/2001 της Επιτροπής
της 9ης Οκτωβρίου 2001
για τη θέσπιση καθεστώτος πιστοποιητικών εισαγωγής για τα φουντούκια που εισάγονται από την Τουρκία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 31,
Εκτιμώντας τα ακόλουθα:
(1) Το άρθρο 31 του κανονισμού (ΕΚ) αριθ. 2200/96 προβλέπει τη δυνατότητα θέσπισης καθεστώτος πιστοποιητικών εισαγωγής για τα προϊόντα που αναφέρονται στο άρθρο 1 παράγραφος 2 του εν λόγω κανονισμού και καθορίζει τη διαδικασία έγκρισης των λεπτομερειών εφαρμογής του εν λόγω καθεστώτος.
(2) Τα υψηλά επίπεδα συγκομιδής του 2001 και τα αποθέματα εκ μεταφοράς από το προηγούμενο έτος στην Τουρκία, καθώς και η υποτίμηση της τουρκικής λίρας, ενδέχεται να επιβαρύνουν έντονα την κοινοτική αγορά φουντουκιού.
(3) Είναι σκόπιμο, αφενός, να εφοδιαστεί η Επιτροπή με τα αναγκαία μέσα για να μαθαίνει το συντομότερο δυνατό τις εισαγόμενες ποσότητες και, αφετέρου, να θεσπιστεί προς τούτο ένα καθεστώς πιστοποιητικών εισαγωγής. Οι λεπτομέρειες του καθεστώτος αυτού οφείλουν να συμπληρώνουν ή παρεκκλίνουν από εκείνες που εκδόθηκαν με τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(3). Είναι ειδικότερα ανάγκη να καθοριστεί η απαιτούμενη εγγύηση για την έκδοση των πιστοποιητικών σε επαρκές ύψος, ώστε να αποφευχθεί η υποβολή αβάσιμων αιτήσεων και να απαγορευθεί η εκχώρηση πιστοποιητικών που έχουν χορηγηθεί.
(4) Η επιτροπή διαχείρισης οπωροκηπευτικών δεν διετύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κάθε διάθεση σε ελεύθερη κυκλοφορία, στην Κοινότητα, φουντουκιών χωρίς κέλυφος υπαγόμενων στον κωδικό ΣΟ 0802 22 00, καταγωγής Τουρκίας, εξαρτάται από την προσκόμιση πιστοποιητικού εισαγωγής το οποίο εκδίδεται εκ μέρους των κρατών μελών σε κάθε ενδιαφερόμενο που υποβάλλει σχετική αίτηση, όποιος και είναι ο τόπος εγκατάστασης του στην Κοινότητα, σύμφωνα με τις διατάξεις του άρθρου 2.
2. Οι διατάξεις του κανονισμού (ΕΚ) αριθ. 1291/2000 έχουν εφαρμογή στο καθεστώς που θεσπίζεται με τον παρόντα κανονισμό, υπό την επιφύλαξη των ειδικών διατάξεων του τελευταίου.
Άρθρο 2
1. Στο τετραγωνίδιο 8 της αίτησης έκδοσης πιστοποιητικού και του πιστοποιητικού εισαγωγής αναγράφεται η ένδειξη "Τουρκία" και σημειώνεται με σταυρό η ένδειξη "ναι". Το πιστοποιητικό εισαγωγής ισχύει μόνο για τα φουντούκια καταγωγής Τουρκίας.
2. Το ποσό της εγγύησης που αναφέρεται στο άρθρο 15 παράγραφος 2 του κανονισμού (ΕΚ) αριθ. 1291/2000 ανέρχεται σε 50 ευρώ ανά τόνο καθαρού βάρους.
3. Η διάρκεια ισχύος των πιστοποιητικών είναι δύο μήνες, υπολογιζόμενη από την ημερομηνία έκδοσης τους.
4. Κατά παρέκκλιση του άρθρου 9 του κανονισμού (ΕΚ) αριθ. 1291/2000, δεν είναι μεταβιβάσιμα τα δικαιώματα που απορρέουν από τα πιστοποιητικά.
Άρθρο 3
Τα κράτη μέλη ανακοινώνουν στην Επιτροπή:
α) τις ποσότητες για τις οποίες ζητήθηκαν πιστοποιητικά εισαγωγής, στα ακόλουθα τακτά διαστήματα:
- κάθε Τετάρτη για τις αιτήσεις που κατατέθηκαν τη Δευτέρα και την Τρίτη,
- κάθε Παρασκευή για τις αιτήσεις που κατατέθηκαν την Τετάρτη και την Πέμπτη,
- κάθε Δευτέρα για τις αιτήσεις που κατατέθηκαν την Παρασκευή της προηγούμενης εβδομάδας·
β) τις ποσότητες σχετικά με τα καθόλου ή εν μέρει χρησιμοποιηθέντα πιστοποιητικά εισαγωγής, οι οποίες αντιστοιχούν στη διαφορά μεταξύ των καταλογισθεισών επί των πιστοποιητικών ποσοτήτων και των ποσοτήτων για τις οποίες εκδόθηκαν τα εν λόγω πιστοποιητικά· η γνωστοποίηση αυτή διενεργείται την Τετάρτη, για τα στοιχεία που έχουν ληφθεί την προηγούμενη εβδομάδα.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται έως τις 31 Αυγούστου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Οκτωβρίου 2001.

Labels: 3
17
18